CELEX: 32016R2096
Language: lt
Date: 2016-11-30 00:00:00
Title: 2016 m. lapkričio 30 d. Komisijos reglamentas (ES) 2016/2096, kuriuo dėl tam tikrų kriterijų, kurių laikydamosi valstybės narės gali netaikyti bendrųjų pagrindinių civilinės aviacijos saugumo standartų ir imtis alternatyvių saugumo priemonių, iš dalies keičiamas Reglamentas (ES) Nr. 1254/2009 (Tekstas svarbus EEE )

1.12.2016   
            
            
               LT
            
            
               Europos Sąjungos oficialusis leidinys
            
            
               L 326/7
            
         KOMISIJOS REGLAMENTAS (ES) 2016/2096
   2016 m. lapkričio 30 d.
   kuriuo dėl tam tikrų kriterijų, kurių laikydamosi valstybės narės gali netaikyti bendrųjų pagrindinių civilinės aviacijos saugumo standartų ir imtis alternatyvių saugumo priemonių, iš dalies keičiamas Reglamentas (ES) Nr. 1254/2009
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (1), ypač į jo 4 straipsnio 4 dalį,
   kadangi:
   
               (1)
            
            
               Komisijos reglamento (ES) Nr. 1254/2009 (2) įgyvendinimo patirtis parodė, kad siekiant teisinio aiškumo būtina aiškiau išdėstyti rizikos vertinimo reikalavimą ir konkrečiau nurodyti tam tikrų tame reglamente išvardytų oro eismo kategorijų skrydžių tipus, kad teisės aktai nebūtų aiškinami skirtingai;
            
         
               (2)
            
            
               išimtiniais atvejais ir atsižvelgiant į specifinį skrydžio pobūdį, valstybėms narėms turėtų būti suteikta galimybė nukrypti nuo masės apribojimų tam tikrų kategorijų skrydžiams, nustatytų Reglamente (ES) Nr. 1254/2009. Tokios išimtys turėtų būti grindžiamos individualiu rizikos vertinimu, o tokius skrydžius priimančios kitos valstybės narės turėtų turėti galimybę reikalauti išankstinio pranešimo arba patvirtinimo;
            
         
               (3)
            
            
               todėl Reglamentą (ES) Nr. 1254/2009 reikėtų atitinkamai iš dalies pakeisti;
            
         
               (4)
            
            
               šiame reglamente numatytos priemonės atitinka Reglamento (EB) Nr. 300/2008 19 straipsnio 3 dalyje nurodyto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 1254/2009 iš dalies keičiamas taip:
   
               1.
            
            
               1 straipsnio pirmas sakinys pakeičiamas taip:
               „Valstybės narės gali netaikyti Reglamento (EB) Nr. 300/2008 4 straipsnio 1 dalyje nurodytų bendrųjų pagrindinių standartų ir imtis alternatyvių saugumo priemonių, kuriomis, remiantis atitinkamos institucijos patvirtintu rizikos įvertinimu, užtikrinamas tinkamas saugumo lygis oro uostuose arba atribotosiose oro uostų zonose, kur vykdomi tik skrydžiai, priskiriami prie vienos arba kelių toliau išvardytų kategorijų:“.
            
         
               2.
            
            
               1 straipsnio 3 punktas pakeičiamas taip:
               
                           „3)
                        
                        
                           valstybiniai, kariniai ir su teisėsaugos užtikrinimu susiję skrydžiai;“.
                        
                     
         
               3.
            
            
               1 straipsnio 10 punktas pakeičiamas 10, 11 ir 12 punktais:
               
                           „10.
                        
                        
                           skrydžiai nuosavais mažesnės kaip 45 500 kilogramų didžiausios kilimo masės orlaiviais saviems darbuotojams, keleiviams ir daiktams nekomercinėmis sąlygomis pervežti, vykdomi kaip pagalbinė bendrovės verslo veikla;
                        
                     
                           11.
                        
                        
                           skrydžiai mažesnės kaip 45 500 kilogramų didžiausios kilimo masės orlaiviais pagal rašytinį bendrovės susitarimą su orlaivio naudotoju užsakomuoju reisu arba nuomojant visą orlaivį saviems darbuotojams, keleiviams ir daiktams nekomercinėmis sąlygomis pervežti, vykdomi kaip pagalbinė bendrovės verslo veikla;
                        
                     
                           12.
                        
                        
                           skrydžiai mažesnės kaip 45 500 kilogramų didžiausios kilimo masės orlaiviais orlaivio savininkui, keleiviams ir daiktams nekomercinėmis sąlygomis pervežti.“
                        
                     
         
               4.
            
            
               1 straipsnis papildomas šia dalimi:
               „Skrydžiams pagal 10, 11 ir 12 punktus, kai orlaivio didžiausia kilimo masė ne mažesnė kaip 45 500 kilogramų, atitinkama institucija gali išimtiniais atvejais ir remdamasi kiekvieno konkretaus atvejo rizikos vertinimu, nukrypti nuo šiose kategorijose nustatyto masės apribojimo. Valstybės narės, priimančios tokius skrydžius, kai orlaivio masė ne mažesnė kaip 45 500 kilogramų, gali reikalauti išankstinio pranešimo, į kurį gali būti reikalaujama įtraukti atlikto rizikos vertinimo kopiją, arba savo išankstinio patvirtinimo. Išankstinio pranešimo arba patvirtinimo reikalavimas pateikiamas raštu visoms kitoms valstybėms narėms.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 97, 2008 4 9, p. 72.
   
      (2)  2009 m. gruodžio 18 d. Komisijos reglamentas (ES) Nr. 1254/2009, kuriuo nustatomi kriterijai, kurių laikydamosi valstybės narės gali netaikyti bendrųjų pagrindinių civilinės aviacijos saugumo standartų ir imtis alternatyvių saugumo priemonių (OL L 338, 2009 12 19, p. 17).